Πρόταση κανονισμού (ΕΚ) του Συμβουλίου περί αναθεωρημένου κοινοτικού συστήματος απονομής οικολογικού σήματος (97/C 114/09) (Κείμενο που παρουσιάζει ενδιαφέρον για τον ΕΟΧ) COM(96) 603 τελικό - 96/0312(SYN)

(Υποβλήθηκε από την Επιτροπή στις 19 Μαρτίου 1997)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 130 Σ παράγραφος 1,

την πρόταση της Επιτροπής,

τη γνώμη της Οικονομικής και Κοινωνικής Επιτροπής,

Ενεργώντας σύμφωνα με τη διαδικασία του άρθρου 189 Γ της συνθήκης, σε συνεργασία με το Ευρωπαϊκό Κοινοβούλιο,

Εκτιμώντας:

1. ότι στόχος του κανονισμού (ΕΟΚ) αριθ. 880/92 του Συμβουλίου της 23ης Μαρτίου 1992, σχετικά με κοινοτικό σήμα απονομής οικολογικού σήματος (1) ήταν να θεσπιστεί ένα προαιρετικό κοινοτικό σύστημα οικολογικής σήμανσης με σκοπό την προώθηση προϊόντων που έχουν περιορισμένες περιβαλλοντικές επιπτώσεις σ' όλη τη διάρκεια του κύκλου ζωής τους και την παροχή στους καταναλωτές ακριβών, μη παραπλανητικών και επιστημονικά τεκμηριωμένων πληροφοριακών στοιχείων για τις επιπτώσεις των προϊόντων στο περιβάλλον 7

2. ότι στο άρθρο 18 του κανονισμού (ΕΟΚ) αριθ. 880/92 προβλέπεται ότι, το αργότερο πέντε έτη από την έναρξη της ισχύος του, η Επιτροπή επανεξετάζει το σύστημα με βάση την πείρα που αποκτήθηκε κατά την εφαρμογή του και, ενδεχομένως, προτείνει κατάλληλες τροποποιήσεις του κανονισμού 7

3. ότι η πείρα που αποκτήθηκε από την εφαρμογή του κανονισμού δείχνει ότι είναι ανάγκη να τροποποιηθεί το σύστημα, ώστε να αυξηθεί η αποτελεσματικότητά του και να απλουστευθεί η λειτουργία του 7

4. ότι οι βασικοί στόχοι που επιδιώκονται με ένα προαιρετικό και επιλεκτικό κοινοτικό σύστημα απονομής οικολογικού σήματος εξακολουθούν να ισχύουν 7 ότι, πιο συγκεκριμένα, ένα τέτοιο σύστημα θα πρέπει να προσανατολίζει τους καταναλωτές προς προϊόντα που παρέχουν προοπτικές περιορισμού των περιβαλλοντικών επιπτώσεων στο σύνολο του κύκλου ζωής τους και να δίδει πληροφορίες σχετικά με τα οικολογικά χαρακτηριστικά των προϊόντων που φέρουν το σήμα 7

5. ότι είναι απαραίτητο να διευκρινιστεί ότι το οικολογικό σήμα υποδεικνύει στους καταναλωτές τα προϊόντα που, σε σύγκριση με άλλα προϊόντα της ίδιας κατηγορίας, μπορούν να συμβάλουν στον περιορισμό ορισμένων περιβαλλοντικών επιπτώσεων, με την επιφύλαξη των κανονιστικών απαιτήσεων που έχουν εφαρμογή στα προϊόντα σε κοινοτικό ή εθνικό επίπεδο 7

6. ότι στο πεδίο εφαρμογής του συστήματος θα πρέπει να εμπίπτουν τα προϊόντα και οι οικολογικές παράμετροι που έχουν πρωτεύουσα σημασία για την Κοινότητα, τόσο από πλευράς εσωτερικής αγοράς όσο και από πλευράς προστασίας του περιβάλλοντος 7

7. ότι η διαδικαστική και μεθοδολογική προσέγγιση όσον αφορά τον καθορισμό των κριτηρίων οικολογικής σήμανσης θα πρέπει να εκσυγχρονιστεί με βάση την επιστημονική και τεχνική πρόοδο και την πείρα που έχει αποκτηθεί στο συγκεκριμένο τομέα και με σκοπό να διασφαλιστεί η συνέπεια προς τα διεθνή πρότυπα που εκπονούνται στο συγκεκριμένο τομέα 7

8. ότι θα πρέπει να διασαφηνιστούν οι γενικές αρχές που διέπουν το βαθμό επιλεκτικότητας του οικολογικού σήματος, ώστε να διευκολυνθεί η συνεπής και αποτελεσματική εφαρμογή του συστήματος 7

9. ότι το οικολογικό σήμα θα πρέπει να περιλαμβάνει κατανοητές, ακριβείς, μη παραπλανητικές και επιστημονικά τεκμηριωμένες πληροφορίες σχετικά με τις καθοριστικές οικολογικές παραμέτρους που ελήφθησαν υπόψη για την απονομή του, ώστε να επιτρέπει στους καταναλωτές να είναι πλήρως ενημερωμένοι όταν κάνουν την επιλογή τους 7

10. ότι είναι απαραίτητο να καθιερωθεί ένα βαθμιδωτό οικολογικό σήμα, ώστε να ενθαρρυνθούν και να επιβραβεύονται οι περιβαλλοντικές βελτιώσεις πέραν των κατωτάτων ορίων που καθορίζονται ως απαραίτητη προϋπόθεση για την απονομή του σήματος 7

11. ότι, για να επιτευχθεί η αποτελεσματική και αμερόληπτη εφαρμογή του συστήματος, το έργο του καθορισμού των κριτηρίων οικολογικής σήμανσης, καθώς και των αντίστοιχων απαιτήσεων εκτίμησης και εξακρίβωσης είναι απαραίτητο να ανατεθεί σε κατάλληλο ανεξάρτητο οργανισμό 7

12. ότι ο οργανισμός αυτός θα πρέπει να απαρτίζεται από τους αρμόδιους φορείς που έχουν ήδη ορίσει τα κράτη μέλη δυνάμει του άρθρου 9 του κανονισμού (ΕΟΚ) αριθ. 880/92, ώστε να αξιοποιηθούν πλήρως η ειδίκευση, οι δομές και οι πόροι των φορέων αυτών και να αποφευχθούν οι αλληλεπικαλύψεις και η σπατάλη πόρων 7

13. ότι η σύσταση του εν λόγω οργανισμού, υπό μορφή ένωσης των αρμοδίων φορέων, θα απαιτήσει κάποιο χρόνο και ότι ο παρών κανονισμός θα πρέπει να εφαρμόζεται πλήρως με την προϋπόθεση ότι ο ανωτέρω οργανισμός είναι σε θέση να ασκήσει τις δραστηριότητές του 7

14. ότι είναι απαραίτητο να διασφαλιστούν η συνέπεια και ο συντονισμός του κοινοτικού συστήματος απονομής οικολογικού σήματος με τα υπόλοιπα κοινοτικά συστήματα επισήμανσης ή πιστοποίησης της ποιότητας, όπως εκείνα που έχουν θεσπιστεί με την οδηγία 92/75/ΕΟΚ του Συμβουλίου, της 22ας Σεπτεμβρίου 1992, για την ένδειξη της κατανάλωσης ενέργειας και λοιπών πόρων των οικιακών συσκευών με την επισήμανση και την παροχή ομοιόμορφων πληροφοριών σχετικά με τα προϊόντα (2) και με τον κανονισμό (ΕΟΚ) αριθ. 2092/91 του Συμβουλίου, της 24ης Ιουνίου 1991, περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής (3).

15. ότι, για να αποτραπεί η πρόκληση σύγχυσης στους καταναλωτές και τυχόν στρεβλώσεων στην αγορά και στις εμπορικές συναλλαγές και να γίνει το οικολογικό σήμα ελκυστικότερο για τους ενδιαφερομένους, θα πρέπει να θεσπιστούν διατάξεις με στόχο τη διασφάλιση της συνοχής και της αλληλοσυμπλήρωσης του κοινοτικού οικολογικού σήματος με τα υπόλοιπα συστήματα οικολογικής σήμανσης που εφαρμόζονται στην Κοινότητα 7

16. ότι επιβάλλεται διαφάνεια στην εφαρμογή του συστήματος και συμφωνία προς τα σχετικά με την οικολογική σήμανση διεθνή πρότυπα, ώστε να διευκολυνθεί η πρόσβαση και η συμμετοχή στο σύστημα των κατασκευαστών και των εξαγωγέων που εδρεύουν σε χώρες εκτός της Κοινότητας 7

17. ότι, για να εφαρμοστούν με τον αποτελεσματικότερο δυνατό τρόπο οι αναθεωρημένες διατάξεις που είναι απαραίτητες για τους λόγους που προαναφέρθηκαν, ο κανονισμός (ΕΟΚ) αριθ. 880/92 θα πρέπει να καταργηθεί και να αντικατασταθεί από τον παρόντα κανονισμό, ενώ κατάλληλες μεταβατικές διατάξεις θα διασφαλίζουν τη συνέχεια και την ομαλή σύνδεση των δύο κανονισμών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στόχοι και γενικές αρχές

1. Το κοινοτικό σύστημα απονομής οικολογικού σήματος (εφεξής: «το σύστημα») αποσκοπεί στην καθοδήγηση και στην ενημέρωση των καταναλωτών με ακριβείς, μη παραπλανητικές και επιστημονικά τεκμηριωμένες πληροφορίες σχετικά με τα προϊόντα που, σε σύγκριση με άλλα προϊόντα της ίδιας κατηγορίας προϊόντων, μπορούν να συμβάλουν στον περιορισμό συγκεκριμένων επιπτώσεων στο περιβάλλον, με αποτέλεσμα να συνεισφέρουν στην αποδοτική χρήση των πόρων και στην καλύτερη προστασία του περιβάλλοντος.

2. Οι περιβαλλοντικές επιπτώσεις προσδιορίζονται μετά από εξέταση των αλληλεπιδράσεων των προϊόντων με το περιβάλλον, στις οποίες συμπεριλαμβάνονται η χρήση ενέργειας και φυσικών πόρων, στο σύνολο του κύκλου ζωής τους.

3. Η συμμετοχή στο σύστημα αυτό τελεί υπό την επιφύλαξη των σχετικών με το περιβάλλον ή άλλων κανονιστικών απαιτήσεων του κοινοτικού ή του εθνικού δικαίου που έχουν εφαρμογή στις διάφορες φάσεις του κύκλου ζωής των προϊόντων.

4. Η εφαρμογή του συστήματος είναι συνεπής και συντονισμένη με τα υπόλοιπα συναφή κοινοτικά συστήματα επισήμανσης ή πιστοποίησης της ποιότητας, ειδικότερα δε με το σύστημα ενεργειακής επισήμανσης και το σύστημα βιολογικών καλλιεργειών.

Άρθρο 2

Περιβαλλοντικές απαιτήσεις

1. Για να λάβει οικολογικό σήμα, ένα προϊόν πρέπει να διαθέτει χαρακτηριστικά που του επιτρέπουν να συμβάλει ουσιαστικά σε βελτιώσεις όσον αφορά καθοριστικές οικολογικές παραμέτρους, οι οποίες προσδιορίζονται με βάση την ενδεικτική κλείδα αξιολόγησης που παρατίθεται στο παράρτημα Ι.

Η προ της παραγωγής φάση του κύκλου ζωής περιλαμβάνει την παραλαβή ή παραγωγή και την επεξεργασία των πρώτων υλών καθώς και την παραγωγή ενέργειας. Οι πτυχές αυτές λαμβάνονται υπόψη, όσο είναι τεχνικά εφικτό, σύμφωνα με τις μεθοδολογικές απαιτήσεις που διατυπώνονται στο παράρτημα ΙΙ.

2. Κατά την αξιολόγηση των συγκριτικών βελτιώσεων, εξετάζεται το καθαρό οικολογικό ισοζύγιο, το οποίο απορρέει από τα οφέλη και την επιβάρυνση του περιβάλλοντος που συνδέονται με τις προσαρμογές των διαφόρων φάσεων του κύκλου ζωής των εκάστοτε προϊόντων.

Στην αξιολόγηση λαμβάνονται επίσης υπόψη τα πιθανά οφέλη για το περιβάλλον που απορρέουν από τη χρήση των υπό κρίση προϊόντων.

3. Οι καθοριστικές οικολογικές παράμετροι προσδιορίζονται με εντοπισμό των κατηγοριών επιπτώσεων, στις οποίες τα εκάστοτε προϊόντα έχουν το μεγαλύτερο μερίδιο στο σύνολο του κύκλου ζωής τους, και, μεταξύ αυτών, των περιπτώσεων όπου υπάρχουν σημαντικές προοπτικές βελτίωσης. Η διαδικασία αυτή υπόκειται στις μεθοδολογικές απαιτήσεις του παραρτήματος ΙΙ.

Άρθρο 3

Κριτήρια οικολογικής σήμανσης και απαιτήσεις εκτίμησης και εξακρίβωσης

1. Καθορίζονται ειδικά κριτήρια απονομής του οικολογικού σήματος κατά κατηγορία προϊόντων. Τα κριτήρια αυτά συνίστανται στις απαιτήσεις για καθεμία από τις καθοριστικές οικολογικές παραμέτρους που αναφέρονται στο άρθρο 2, στις οποίες πρέπει να ανταποκρίνεται ένα προϊόν για να του απονεμηθεί οικολογικό σήμα.

2. Με τα εν λόγω κριτήρια επιδιώκεται να εξασφαλιστεί ότι η επιλογή γίνεται με βάση τις ακόλουθες αρχές:

α) οι προοπτικές διείσδυσης των προϊόντων στην κοινοτική αγορά, κατά την περίοδο ισχύος των κριτηρίων, πρέπει να είναι επαρκείς, ώστε, μέσω των επιλογών των καταναλωτών, να έχουν επιρροή στις περιβαλλοντικές βελτιώσεις 7

β) κατά την επιλογή των κριτηρίων πρέπει να λαμβάνεται υπόψη κατά πόσον είναι τεχνικώς και οικονομικώς εφικτές, σε εύλογο χρονικό διάστημα, οι αναγκαίες προσαρμογές για την συμμόρφωση προς αυτά 7

γ) για την επιλογή των κριτηρίων χρησιμοποιείται ως γνώμονας η επιζητούμενη μεγιστοποίηση της συνολικής βελτίωσης του περιβάλλοντος.

Οι αρχές αυτές δεν εμποδίζουν την προώθηση καινοτόμων προϊόντων με κατάλληλα κριτήρια οικολογικής σήμανσης, εφόσον τα προϊόντα αυτά παρέχουν σοβαρές προοπτικές διείσδυσης στην αγορά.

3. Τα κριτήρια και η βαθμίδα επιλογής προσδιορίζονται σύμφωνα με τη βαθμολόγηση της οικολογικής επίδοσης που καθορίζεται στο παράρτημα ΙΙΙ.

4. Ταυτόχρονα με τα κριτήρια απονομής του οικολογικού σήματος, καθορίζονται κατά κατηγορία προϊόντων απαιτήσεις για την εκτίμηση της συμμόρφωσης συγκεκριμένων προϊόντων προς τα κριτήρια αυτά καθώς και για την εξακρίβωση των όρων χρήσης του οικολογικού σήματος, που αναφέρονται στο άρθρο 8 παράγραφος 1.

5. Η περίοδος ισχύος των κριτηρίων και των απαιτήσεων εκτίμησης και εξακρίβωσης, προσδιορίζεται σε κάθε σειρά κριτηρίων οικολογικής σήμανσης ανά κατηγορία προϊόντων.

Άρθρο 4

Πεδίο εφαρμογής

1. Το κοινοτικό οικολογικό σήμα μπορεί να απονέμεται σε προϊόντα παραγόμενα ή εισαγόμενα στην Κοινότητα, τα οποία ανταποκρίνονται στις βασικές περιβαλλοντικές απαιτήσεις που προβλέπονται στο άρθρο 2 και πληρούν τα κριτήρια απονομής. Τα κριτήρια οικολογικής σήμανσης καθορίζονται ανά κατηγορία προϊόντων.

2. Για να περιληφθεί στο σύστημα αυτό, μία κατηγορία προϊόντων πρέπει να πληροί τις εξής προϋποθέσεις:

α) να αντιπροσωπεύει συνολικά σημαντικό όγκο πωλήσεων και συναλλαγών στην εσωτερική αγορά 7

β) να έχει, σε μία ή περισσότερες φάσεις του κύκλου ζωής των προϊόντων που καλύπτει, σημαντικές περιβαλλοντικές επιπτώσεις, πλανητικής ή περιφερειακής κλίμακας ή/και γενικού χαρακτήρα 7

γ) να μπορεί να ασκήσει σημαντική επιρροή προς την κατεύθυνση της βελτίωσης της κατάστασης του περιβάλλοντος, μέσω των επιλογών των καταναλωτών, και να λειτουργήσει ως κίνητρο για τους κατασκευαστές, ώστε να επιδιώξουν ανταγωνιστικό πλεονέκτημα, προσφέροντας προϊόντα που πληρούν τις προϋποθέσεις για να φέρουν οικολογικό σήμα 7

δ) ένα σημαντικό μέρος του όγκου των πωλήσεων να διατίθεται στον τελικό καταναλωτή.

Δίδεται προτεραιότητα σε κατηγορίες προϊόντων ως προς τις οποίες είναι εφικτό από επιστημονική και πρακτική άποψη να θεσπιστούν σαφή και επαληθεύσιμα κριτήρια απονομής οικολογικού σήματος.

3. Κάθε κατηγορία προϊόντων περιλαμβάνει όλα τα προϊόντα που εξυπηρετούν τον ίδιο σκοπό και είναι ισοδύναμα ως προς τη χρήση για την οποία προορίζονται και την αντιμετώπισή τους από τους καταναλωτές. Μία κατηγορία προϊόντων μπορεί να υποδιαιρείται σε υποκατηγορίες, με αντίστοιχη προσαρμογή των κριτηρίων απονομής του οικολογικού σήματος, όταν αυτό απαιτείται από τα χαρακτηριστικά των προϊόντων και προκειμένου να εξασφαλίζεται ότι μεγιστοποιούνται οι πιθανότητες το οικολογικό σήμα να επηρεάσει τη βελτίωση του περιβάλλοντος.

Ο ορισμός των κατηγοριών και υποκατηγοριών προϊόντων περιλαμβάνει απαιτήσεις σχετικές με την καταλληλότητα προς χρήση.

Τα κριτήρια οικολογικής σήμανσης για τις διάφορες υποκατηγορίες της ίδιας κατηγορίας προϊόντων αρχίζουν να εφαρμόζονται ταυτόχρονα.

4. Δεν επιτρέπεται η απονομή οικολογικού σήματος σε προϊόντα που αποτελούν ουσίες ή παρασκευάσματα, τα οποία ταξινομούνται, βάσει των οδηγιών 67/548/ΕΟΚ (4) και 88/379/ΕΟΚ (5) του Συμβουλίου, ως πολύ τοξικά, τοξικά, επικίνδυνα για το περιβάλλον, καρκινογόνα, τοξικά για αναπαραγωγή και μεταλλαξιογόνα.

5. Ο κανονισμός δεν εφαρμόζεται στα τρόφιμα, στα ποτά και στα φαρμακευτικά προϊόντα.

Άρθρο 5

Διαδικασίες για τον καθορισμό των κριτηρίων απονομής οικολογικού σήματος και των απαιτήσεων εκτίμησης και εξακρίβωσης

1. Η Επιτροπή προωθεί τη σύσταση ένωσης των αναφερομένων στο άρθρο 9 αρμοδίων φορέων με νομική προσωπικότητα, που φέρει την επωνυμία «Ευρωπαϊκός Οργανισμός Οικολογικής Σήμανσης», εφεξής «ο οργανισμός».

2. Η Επιτροπή αναθέτει στον οργανισμό, με τη διαδικασία του άρθρου 13, να καθορίζει και να επανεξετάζει κατά περιόδους όχι μεγαλύτερες των τριών ετών τα κριτήρια οικολογικής σήμανσης καθώς και τις συνδεόμενες με τα κριτήρια αυτά απαιτήσεις εκτίμησης και εξακρίβωσης για τις κατηγορίες προϊόντων που εμπίπτουν στον παρόντα κανονισμό.

Η Επιτροπή ενεργεί με δική της πρωτοβουλία ή κατόπιν αιτήματος του οργανισμού. Οι ομάδες ενδιαφερομένων μπορούν να προτείνουν στην Επιτροπή ή στον οργανισμό κατηγορίες προϊόντων για να εξεταστούν.

Πριν από την επιλογή κατηγοριών προϊόντων και την ανάθεση της σχετικής εντολής στον οργανισμό, η Επιτροπή οργανώνει ανοικτές διαβουλεύσεις με όλες τις ομάδες ενδιαφερομένων σύμφωνα με τις αρχές που διατυπώνονται στο παράρτημα IV στοιχεία α) και β).

Κάθε εντολή προβλέπει τη διαδικασία για τον καθορισμό των κριτηρίων οικολογικής σήμανσης σύμφωνα με τις γενικές αρχές του παραρτήματος IV. Ειδικότερα, οι διαδικαστικές απαιτήσεις πρέπει να διασφαλίζουν τη διαφάνεια και την πρόσβαση όλων των ενδιαφερομένων στις διαβουλεύσεις, όπως προβλέπεται στο παράρτημα IV.

3. Η Επιτροπή δημοσιεύει τα ανωτέρω κριτήρια και τις απαιτήσεις καθώς και τις αναθεωρήσεις τους στην Επίσημη Εφημερίδα των Ευρωπαϊκών Κοινοτήτων, σειρά C, αφού διαπιστώσει ότι έχουν τηρηθεί οι όροι των αντίστοιχων εντολών.

Άρθρο 6

Απονομή του οικολογικού σήματος

1. Αιτήσεις απονομής οικολογικού σήματος μπορούν να υποβάλλουν οι κατασκευαστές, οι εισαγωγείς και οι έμποροι λιανικής πωλήσεως. Οι τελευταίοι μπορούν να υποβάλλουν αιτήσεις μόνον για προϊόντα που κυκλοφορούν στην αγορά με το δικό τους εμπορικό όνομα.

2. Μια αίτηση είναι δυνατόν να αφορά προϊόν που κυκλοφορεί στην αγορά με ένα ή περισσότερα εμπορικά ονόματα. Για τις μεταβολές στα χαρακτηριστικά του προϊόντος που δεν έχουν επίδραση στη συμμόρφωση προς τα κριτήρια, δεν απαιτείται νέα αίτηση.

3. Οι αιτήσεις πρέπει να υποβάλλονται στον αρμόδιο φορέα του κράτους μέλους, στο οποίο κατασκευάζεται ή έχει εισαχθεί για πρώτη φορά το προϊόν. Οι κατασκευαστές που εδρεύουν σε τρίτες χώρες και οι εισαγωγείς μπορούν να υποβάλλουν αιτήσεις στον αρμόδιο φορέα οποιουδήποτε από τα κράτη μέλη, στων οποίων την αγορά έχουν διαθέσει ή προτίθενται να διαθέσουν το προϊόν. Στην περίπτωση προϊόντων που κατασκευάζονται σε πολλά κράτη μέλη, οι αιτήσεις υποβάλλονται στον αρμόδιο φορέα ενός από τα κράτη μέλη στα οποία κατασκευάζεται το προϊόν.

4. Το οικολογικό σήμα απονέμεται σε προϊόντα που πληρούν τα καθορισμένα από τον οργανισμό κριτήρια οικολογικής σήμανσης, των οποίων τα στοιχεία αναφοράς έχουν δημοσιευθεί σύμφωνα με το άρθρο 5 παράγραφος 3. Τη σχετική απόφαση λαμβάνει ο αρμόδιος φορέας στον οποίο έχει υποβληθεί η αίτηση, αφού ελέγξει αν η αίτηση καλύπτει τις απαιτήσεις σχετικά με την εκτίμηση της συμμόρφωσης προς τα κριτήρια και την εξακρίβωση, οι οποίες έχουν καθοριστεί από τον οργανισμό. Για το σκοπό αυτό, οι αρμόδιοι φορείς αναγνωρίζουν τις δοκιμές και τις επαληθεύσεις που διενεργούνται από φορείς διαπιστευμένους κατ' εφαρμογή των προτύπων της σειράς EN 45000 ή ισοδυνάμων διεθνών προτύπων.

5. Οι αρμόδιοι φορείς συνεργάζονται μεταξύ τους για να εξασφαλίσουν την αποτελεσματική και συνεπή εφαρμογή των διαδικασιών εκτίμησης και εξακρίβωσης.

Άρθρο 7

Το οικολογικό σήμα

Το οικολογικό σήμα αποτελείται από το λογότυπο και τις πληροφορίες που καθορίζονται στο παράρτημα ΙΙΙ. Οι προδιαγραφές για τις πληροφορίες που πρέπει να παρέχει το σήμα καθώς και για την παρουσίασή τους, αποτελούν μέρος των κριτηρίων που καθορίζει ο οργανισμός. Εντός πέντε ετών από την ημερομηνία που αναφέρεται στο άρθρο 16 παράγραφος 2 δεύτερο εδάφιο του παρόντος κανονισμού, η Επιτροπή διαβουλεύεται με τις εθνικές οργανώσεις καταναλωτών που εκπροσωπούνται στην Επιτροπή Καταναλωτών, η οποία έχει συσταθεί βάσει της απόφασης 95/260/ΕΚ της Επιτροπής (6), για να εκτιμήσει κατά πόσον το βαθμιδωτό οικολογικό σήμα καλύπτει αποτελεσματικά τις ανάγκες ενημέρωσης των καταναλωτών. Με βάση αυτή την εκτίμηση, η Επιτροπή επιφέρει, σύμφωνα με τη διαδικασία του άρθρου 13 κατάλληλες τροποποιήσεις, όσον αφορά τις πληροφορίες που πρέπει να περιλαμβάνει το οικολογικό σήμα.

Άρθρο 8

Χρήση του οικολογικού σημάτος, έξοδα και τέλη

1. Ο αρμόδιος φορέας συνάπτει σύμβαση με τον αιτούντα, η οποία καλύπτει τους όρους χρήσης του σήματος. Οι όροι αυτοί περιλαμβάνουν επίσης διατάξεις για την ανάκληση της άδειας χρήσης του σήματος. Μετά από οποιαδήποτε αναθεώρηση των κριτηρίων απονομής οικολογικού σήματος που έχουν εφαρμογή σε δεδομένο προϊόν, η ανωτέρω άδεια επανεξετάζεται και η σύμβαση αναθεωρείται ή λύεται, αναλόγως.

2. Πριν απονεμηθεί το οικολογικό σήμα σε ένα προϊόν, δεν επιτρέπεται να χρησιμοποιείται ούτε να αναφέρεται στις διαφημίσεις του προϊόντος, μετά δε την απονομή του επιτρέπεται να χρησιμοποιείται μόνον για το συγκεκριμένο προϊόν στο οποίο έχει απονεμηθεί.

Απαγορεύεται κάθε αναληθής ή παραπλανητική διαφήμιση ή η χρήση σημάτων ή λογοτύπων, τα οποία θα μπορούσαν να προκαλέσουν σύγχυση με το κοινοτικό οικολογικό σήμα όπως θεσπίζεται με τον παρόντα κανονισμό.

3. Για κάθε αίτηση απονομής οικολογικού σήματος, ο αιτών επιβαρύνεται με τα έξοδα διεκπεραίωσης της αίτησης.

Η χρήση του οικολογικού σήματος συνεπάγεται καταβολή τελών χρήσης από τον αιτούντα. Το ποσό των τελών αυτών καθορίζεται στο παράρτημα V.

Άρθρο 9

Αρμόδιοι φορείς

1. Κάθε κράτος μέλος μεριμνά για τον ορισμό και τη λειτουργία του ή των φορέων των επιφορτισμένων με τις εργασίες που προβλέπονται στον παρόντα κανονισμό, καλούμενων στο εξής «αρμόδιοι φορείς». Σε περίπτωση ορισμού περισσοτέρων του ενός αρμοδίων φορέων, το κράτος μέλος προσδιορίζει τις αρμοδιότητες ενός εκάστου και ρυθμίζει τα του συντονισμού τους.

2. Τα κράτη μέλη εξασφαλίζουν ότι:

α) η σύνθεση των αρμοδίων φορέων εγγυάται την ανεξαρτησία και την αμεροληψία τους 7

β) ο εσωτερικός κανονισμός των αρμοδίων φορέων διασφαλίζει, σε εθνική κλίμακα, τη συμμετοχή όλων των ενδιαφερομένων ομάδων και ικανοποιητική διαφάνεια 7

γ) οι αρμόδιοι φορείς εφαρμόζουν ορθώς τις διατάξεις του παρόντος κανονισμού.

Άρθρο 10

Προώθηση του οικολογικού σήματος

Τα κράτη μέλη και ο οργανισμός συνδυάζουν την ανάπτυξη του συστήματος προωθώντας εκστρατείες επαγρύπνησης και ενημέρωσης που απευθύνονται στους καταναλωτές, στους παραγωγούς, στους εμπόρους λιανικής πώλησης και στο ευρύ κοινό και είναι ειδικά μελετημένες για την προώθηση της χρήσης του κοινοτικού οικολογικού σήματος.

Άρθρο 11

Άλλα συστήματα οικολογικής σήμανσης των κρατών μελών

1. Εντός πέντε ετών από την ημερομηνία που αναφέρεται στο άρθρο 16 παράγραφος 2 δεύτερο εδάφιο, τα υφιστάμενα και τα νέα δημόσια και ιδιωτικά συστήματα οικολογικής σήμανσης των κρατών μέλων οργανώνονται κατά τρόπον ώστε να είναι δυνατόν να έχουν εφαρμογή σε κατηγορίες προϊόντων για τις οποίες δεν έχουν καθοριστεί ειδικά κοινοτικά κριτήρια οικολογικής σήμανσης διασφαλίζοντας την αλληλοσυμπλήρωση των συστημάτων αυτών με το κοινοτικό οικολογικό σήμα.

2. Η Επιτροπή προωθεί τη συνεργασία μεταξύ του κοινοτικού συστήματος απονομής οικολογικού σήματος και των αναλόγων συστημάτων των κρατών μελών, ώστε να εξασφαλιστεί ο απαραίτητος συντονισμός.

Άρθρο 12

Προσαρμογή στην τεχνική πρόοδο

Τα παραρτήματα του παρόντος κανονισμού δύνανται να προσαρμόζονται στην τεχνική πρόοδο, όπου συμπεριλαμβάνεται η εξέλιξη των σχετικών δραστηριοτήτων διεθνούς τυποποίησης, σύμφωνα με τη διαδικασία του άρθρου 13.

Άρθρο 13

Συμβουλευτική επιτροπή

Η Επιτροπή επικουρείται από μια επιτροπή, συμβουλευτικού χαρακτήρα, την οποία αποτελούν αντιπρόσωποι των κρατών μελών και της οποίας προεδρεύει ο αντιπρόσωπος της Επιτροπής.

Ο αντιπρόσωπος της Επιτροπής υποβάλλει στην εν λόγω επιτροπή σχέδιο των μέτρων που πρόκειται να ληφθούν. Η συμβουλευτική επιτροπή διατυπώνει τη γνώμη της για το σχέδιο αυτό μέσα σε προθεσμία που μπορεί να ορίσει ο πρόεδρος ανάλογα με τον επείγοντα χαρακτήρα του θέματος και, αν χρειασθεί, προβαίνει σε ψηφοφορία.

Η γνώμη καταχωρείται στα πρακτικά. Επιπλέον, κάθε κράτος μέλος έχει το δικαίωμα να ζητήσει να καταχωρηθεί η θέση του στα πρακτικά.

Η Επιτροπή λαμβάνει ιδιαίτερα υπόψη τη γνώμη της συμβουλευτικής επιτροπής και την ενημερώνει για τον τρόπο με τον οποίο έλαβε υπόψη τη γνώμη αυτή.

Άρθρο 14

Μεταβατικές διατάξεις

Ο κανονισμός (ΕΟΚ) αριθ. 880/92 καταργείται.

Εξακολουθεί να εφαρμόζεται στις συμβάσεις που συνάπτονται δυνάμει του άρθρου 12 παράγραφος 1 του εν λόγω κανονισμού.

Άρθρο 15

Αναθεώρηση

1. Εντός πέντε ετών από την ημερομηνία που αναφέρεται στο άρθρο 16 παράγραφος 2 δεύτερο εδάφιο, η Επιτροπή επανεξετάζει το σύστημα με βάση την πείρα που θα έχει αποκτηθεί από την εφαρμογή του.

2. Η Επιτροπή προτείνει ενδεχομένως κατάλληλες τροποποιήσεις του παρόντος κανονισμού.

Άρθρο 16

Τελικές διατάξεις

1. Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

2. Εκτός από το άρθρο 5 παράγραφος 1, οι διατάξεις του παρόντος κανονισμού εφαρμόζονται από την επομένη της ημέρας κατά την οποία δημοσιεύεται στην Επίσημη Εφημερίδα των Ευρωπαϊκών Κοινοτήτων η απόφαση της Επιτροπής περί του ότι ο οργανισμός είναι σε θέση να επιτελέσει το έργο του.

(1) ΕΕ αριθ. L 99 της 11. 4. 1992, σ. 1.

(2) ΕΕ αριθ. L 297 της 13. 10. 1992, σ. 16.

(3) ΕΕ αριθ. L 198 της 22. 7. 1991, σ. 1 7 κανονισμός όπως τροποποιήθηκε τελευταία από τον κανονισμό (ΕΚ) αριθ. 418/96 της Επιτροπής (ΕΕ αριθ. L 59 της 8. 3. 1996, σ. 10).

(4) ΕΕ αριθ. L 196 της 16. 8. 1967, σ. 1 7 οδηγία όπως τροποποιήθηκε τελευταία από την οδηγία 96/56/ΕΚ του Ευρωπαϊκού Κοινοβουλίου και του Συμβουλίου (ΕΕ αριθ. L 236 της 18. 9. 1996, σ. 35).

(5) ΕΕ αριθ. L 187 της 16. 7. 1988, σ. 14 7 οδηγία όπως τροποποιήθηκε τελευταία από την οδηγία 96/65/ΕΚ της Επιτροπής (ΕΕ αριθ. L 265 της 18. 10. 1996, σ. 15).

(6) ΕΕ αριθ. L 162 της 13. 7. 1995, σ. 37.

ΠΑΡΑΡΤΗΜΑ I

ΕΝΔΕΙΚΤΙΚΟΣ ΠΙΝΑΚΑΣ ΑΞΙΟΛΟΓΗΣΗΣ

>ΘΕΣΗ ΠΗΝΑΚΑ>

ΠΑΡΑΡΤΗΜΑ II

ΜΕΘΟΔΟΛΟΓΙΚΕΣ ΑΠΑΙΤΗΣΕΙΣ ΣΧΕΤΙΚΑ ΜΕ ΤΗΝ ΕΠΙΛΟΓΗ ΤΩΝ ΚΑΘΟΡΙΣΤΙΚΩΝ ΟΙΚΟΛΟΓΙΚΩΝ ΠΑΡΑΜΕΤΡΩΝ

Εισαγωγή

Η διαδικασία εντοπισμού και επιλογής των καθοριστικών οικολογικών παραμέτρων, περιλαμβάνει τα ακόλουθα στοιχεία:

- μελέτη της αγοράς,

- ανάλυση του κύκλου ζωής,

- ανάλυση από τεχνικοοικονομικής πλευράς και από πλευράς αγοράς, των προοπτικών βελτίωσης της κατάστασης του περιβάλλοντος που αντιστοιχούν σε καθεμία από τις διαθέσιμες επιλογές.

Μελέτη της αγοράς

Στη μελέτη της αγοράς εξετάζονται οι διάφοροι τύποι προϊόντων της εκάστοτε κατηγορίας που κυκλοφορούν στην αγορά της Κοινότητας, οι παραγόμενες, εισαγόμενες και πωλούμενες ποσότητες, η διάρθρωση της αγοράς στα κράτη μέλη. Εξετάζονται επίσης οι εσωτερικές και οι εξωτερικές εμπορικές συναλλαγές.

Αξιολογούνται η αντίληψη των καταναλωτών για τα προϊόντα, οι λειτουργικές διαφορές μεταξύ των διαφόρων τύπων προϊόντων και η ανάγκη χωρισμού σε υποκατηγορίες.

Από τη μελέτη της αγοράς προκύπτει ένα δείγμα προϊόντων αναφοράς, αντιπροσωπευτικό της κατηγορίας προϊόντων όσον αφορά την κοινοτική αγορά.

Ανάλυση κύκλου ζωής (ΑΚΖ)

Η ανάλυση κύκλου ζωής διενεργείται σύμφωνα με διεθνώς αναγνωρισμένα πρότυπα και μεθόδους και περιλαμβάνει τα ακόλουθα στάδια:

α) Καθορισμό του στόχου και του αντικειμένου, που περιλαμβάνει προσδιορισμό:

i) της λειτουργικής μονάδας 7

ii) των ορίων του συστήματος του προϊόντος 7

iii) του βαθμού λεπτομέρειας της ΑΚΖ που είναι απαραίτητος για τον καθορισμό των κριτηρίων οικολογικής σήμανσης 7

iv) της διαδικασίας που θα πρέπει να εφαρμοστεί για τη διασφάλιση της ποιότητας της μελέτης.

β) Καταγραφική ανάλυση, που συνίσταται σε ποιοτικό και, όπου είναι δυνατόν, ποσοτικό προσδιορισμό των εισροών και των εκροών από το εξεταζόμενο σύστημα προϊόντος στο περιβάλλον, και αντιστρόφως, και καταλήγει σε πίνακα καταγραφής.

γ) Εκτίμηση των επιπτώσεων, κατά την οποία προσδιορίζονται, χαρακτηρίζονται και αξιολογούνται οι επιπτώσεις στο περιβάλλον των αλληλεπιδράσεων που έχουν προσδιοριστεί κατά την καταγραφική ανάλυση. Η εργασία αυτή περιλαμβάνει, ειδικότερα, τα εξής στάδια:

i) ταξινόμηση των επιπτώσεων 7

ii) χαρακτηρισμό των επιπτώσεων 7

iii) αποτίμηση των επιπτώσεων 7

iv) εκτίμηση των βελτιώσεων 7

v) διαδικασία επικύρωσης.

Η ταξινόμηση και ο χαρακτηρισμός των επιπτώσεων αναφέρονται στις κατηγορίες επιπτώσεων που ορίζονται στον κώδικα πρακτικής της SETAC (Εταιρεία Τοξικολογίας και Χημείας Περιβάλλοντος) του 1993.

Για τους σκοπούς του παρόντος κανονισμού, η προσέγγιση που πρόκειται να εφαρμοστεί επιλέγεται με γνώμονα τον προσδιορισμό των κατηγοριών επιπτώσεων, στις οποίες τα εκάστοτε προϊόντα έχουν το μεγαλύτερο μερίδιο στο σύνολο του κύκλου ζωής τους, καθώς και τη συγκέντρωση ποσοτικών στοιχείων σχετικά με τις κλίμακες αυτών των επιπτώσεων που αντιστοιχούν στους διάφορους τύπους προϊόντων της εξεταζόμενης κατηγορίας.

Η μελέτη ΑΚΖ αφορά το αντιπροσωπευτικό δείγμα που έχει προκύψει από τη μελέτη της αγοράς.

Ανάλυση των προοπτικών βελτίωσης

Στην ανάλυση των προοπτικών βελτίωσης λαμβάνονται κυρίως υπόψη τα εξής:

- οι θεωρητικές δυνατότητες βελτίωσης της κατάστασης του περιβάλλοντος, σε συνδυασμό με τις αλλαγές που είναι πιθανόν να επέλθουν στις δομές της αγοράς. Η διερεύνηση αυτή βασίζεται στην εκτίμηση των βελτιώσεων κατά την ΑΚΖ,

- η τεχνική, βιομηχανική και οικονομική σκοπιμότητα των μεταβολών στην παραγωγή και στην εμπορία, που συνεπάγονται οι διάφορες υποθέσεις εργασίας,

- η στάση, οι αντιλήψεις και οι προτιμήσεις των καταναλωτών που ενδέχεται να επηρεάσουν την αποτελεσματικότητα του οικολογικού σήματος.

ΠΑΡΑΡΤΗΜΑ III

ΠΕΡΙΓΡΑΦΗ ΤΟΥ ΟΙΚΟΛΟΓΙΚΟΥ ΣΗΜΑΤΟΣ

Μορφή του οικολογικού σήματος

Το οικολογικό σήμα απονέμεται σε προϊόντα που πληρούν τουλάχιστον την κατώτερη βαθμίδα των κριτηρίων για όλες τις καθοριστικές οικολογικές παραμέτρους που έχουν επιλεγεί. Περιλαμβάνει πληροφορίες για τους καταναλωτές σύμφωνα με το ακόλουθο σχήμα:

>ΑΡΧΗ ΓΡΑΦΗΚΟΥ>

Το σήμα αυτό αποτελεί εγγύηση περιορισμένων

επιπτώσεων στο περιβάλλον

ΟΙΚΟΛΟΓΙΚΟ ΣΗΜΑ ΤΗΣ

ΕΥΡΩΠΑΪΚΗΣ ΕΝΩΣΗΣ

Καθοριστικές

οικολογικές

παράμετροι

Οικολογική επίδοση (Ή)

Χ

Υ

Ζ

(Ή) Αυτό είναι ένα παράδειγμα 7 μπορούν να απονέμονται ένα, δύο ή τρία «άνθη» για κάθε καθοριστική οικολογική παράμετρο.>ΤΕΛΟΣ ΓΡΑΦΗΚΟΥ>

Περιεχόμενο

Το σήμα αναφέρεται στις οικολογικές παραμέτρους που καλύπτονται από ποσοτικά κριτήρια οικολογικής σήμανσης. Οι εν λόγω παράμετροι περιγράφονται με εκλαϊκευμένες και, ταυτόχρονα, απολύτως σαφείς έννοιες.

Το σήμα περιλαμβάνει επίσης γενικές πληροφορίες για τα ποιοτικά κριτήρια.

ΠΑΡΑΡΤΗΜΑ IV

ΔΙΑΔΙΚΑΣΤΙΚΕΣ ΑΡΧΕΣ ΓΙΑ ΤΟΝ ΚΑΘΟΡΙΣΜΟ ΤΩΝ ΚΡΙΤΗΡΙΩΝ ΟΙΚΟΛΟΓΙΚΗΣ ΣΗΜΑΝΣΗΣ

Για τον καθορισμό των κριτηρίων οικολογικής σήμανσης, ισχύουν οι κατωτέρω απαιτήσεις.

Συμμετοχή των ενδιαφερομένων

α) Επιδιώκεται εμπράκτως η ανάμειξη όλων όσους αφορά άμεσα ή έμμεσα η εντολή και η ισόρροπη συμμετοχή των σχετικών ομάδων ενδιαφερομένων, όπως η βιομηχανία, συμπεριλαμβανομένων των μικρών και μεσαίων επιχειρήσεων και των βιοτεχνιών μέσω των κλαδικών οργανώσεών τους, οι συνδικαλιστικές οργανώσεις, οι έμποροι λιανικής πώλησης, οι εισαγωγείς, οι οργανώσεις προστασίας του περιβάλλοντος, οι οργανώσεις καταναλωτών.

β) Επιφυλάσσεται ίση μεταχείριση στις ομάδες ενδιαφερομένων εντός και εκτός της Κοινότητας.

γ) Για τον καθορισμό των κριτηρίων οικολογικής σήμανσης συγκροτείται ειδική ομάδα εργασίας για κάθε κατηγορία προϊόντων, στην οποία μετέχουν οι προαναφερόμενες ομάδες ενδιαφερομένων.

δ) Καταρτίζεται ειδικό πρόγραμμα εργασίας, με το αντίστοιχο χρονοδιάγραμμα, τα οποία περιλαμβάνουν τις εξής κυρίως φάσεις:

i) μελέτη της αγοράς 7

ii) ανάλυση του κύκλου ζωής (που περιλαμβάνει τα ακόλουθα στάδια: προσδιορισμό του στόχου και του αντικειμένου, καταγραφική ανάλυση και εκτίμηση επιπτώσεων) και ανάλυση των προοπτικών βελτίωσης 7

iii) κατάρτιση σχεδίου κριτηρίων.

Κάθε φάση και στάδιο ολοκληρώνονται με μία τουλάχιστον συνεδρίαση της ειδικής ομάδας εργασίας για να συζητηθούν τα αποτελέσματα και να δοθούν νέες κατευθύνσεις.

Καταβάλλεται κάθε δυνατή προσπάθεια για την επίτευξη συναίνεσης σε όλες τις φάσεις της διαδικασίας σε συνδυασμό με την επιδίωξη υψηλών επιπέδων προστασίας του περιβάλλοντος. Ο οργανισμός εφαρμόζει, ωστόσο, διαδικασίες λήψης αποφάσεων σύμφωνες με την ακολουθούμενη πρακτική στους ευρωπαϊκούς οργανισμούς τυποποίησης.

Πριν από τις συνεδριάσεις της ειδικής ομάδας εργασίας, συντάσσεται και διανέμεται εγκαίρως στα μέλη της έγγραφο εργασίας, στο οποίο συνοψίζονται τα κυριότερα αποτελέσματα κάθε φάσης ή σταδίου.

Ανοικτές διαβουλεύσεις και διαφάνεια

ε) Συντάσσεται και δημοσιεύεται τελική έκθεση με τα κυριότερα αποτελέσματα. Στη διάθεση των ενδιαφερομένων τίθενται προσωρινά έγγραφα, που παρουσιάζουν τα αποτελέσματα των διαφόρων φάσεων των εργασιών, και λαμβάνονται υπόψη οι παρατηρήσεις τους επί των εγγράφων αυτών.

στ) Το σχέδιο της τελικής έκθεσης συμπεριλαμβανομένου του σχεδίου οικολογικών κριτηρίων δημοσιεύεται. Πριν από την έγκριση των κριτηρίων, διατίθεται χρόνος τουλάχιστον εξήντα ημερών για τη διατύπωση παρατηρήσεων επί του σχεδίου των κριτηρίων. Το περιεχόμενο του εν λόγω σχεδίου έκθεσης αποτελεί αντικείμενο ανοικτών διαβουλεύσεων. Οι τυχόν παραρτηρήσεις επ' αυτού λαμβάνονται υπόψη και, εφόσον ζητηθεί, παρέχονται πληροφορίες για τη συνέχεια που δόθηκε στις παρατηρήσεις.

ζ) Η έκθεση περιλαμβάνει περίληψη των κυριότερων σημείων και παραρτήματα με τους λεπτομερείς υπολογισμούς που χρησιμοποιήθηκαν στην απογραφή.

Εχεμύθεια

η) Εξασφαλίζεται η προστασία των εμπιστευτικών στοιχείων που προέρχονται από φυσικά πρόσωπα, δημόσιους οργανισμούς, ιδιωτικές επιχειρήσεις, ομάδες ενδιαφερομένων, ενδιαφερόμενους κύκλους ή άλλες πηγές.

Προγραμματισμός

θ) Στην εντολή προβλέπεται προθεσμία για την περάτωση των εργασιών. Ο οργανισμός δημοσιεύει ανά εξάμηνο ενδεικτικό πρόγραμμα των εργασιών και τις τροποποιήσεις του τελευταίου.

ΠΑΡΑΡΤΗΜΑ V

ΤΕΛΗ

1. Για κάθε αίτηση απονομής οικολογικού σήματος, ο αιτών επιβαρύνεται με τα έξοδα διεκπεραίωσης της αίτησης.

Καθορίζεται γενικό τέλος αίτησης 500 Ecu και ειδικό τέλος για τις μικρές και μεσαίες επιχειρήσεις (1) και τους κατασκευαστές από αναπτυσσόμενες χώρες 250 Ecu.

2. Ο αιτών στον οποίο απονέμεται οικολογικό σήμα, καταβάλλει ετήσια τέλη χρήσης του σήματος στον αρμόδιο φορέα που έχει απονείμει το σήμα.

3. Τα ετήσια τέλη καλύπτουν περίοδο δώδεκα μηνών από την ημερομηνία απονομής του οικολογικού σήματος.

4. Τα ετήσια τέλη υπολογίζονται ως επί τοις εκατό ποσοστό της αξίας των ετήσιων πωλήσεων, εντός της Ευρωπαϊκής Ένωσης, του προϊόντος στο οποίο έχει απονεμηθεί οικολογικό σήμα.

5. Το ποσοστό της αξίας των ετήσιων πωλήσεων ορίζεται σε 0,15 %, με ανώτατο όριο τις 40 000 Ecu.

6. Το ελάχιστο ποσό πληρωτέων τελών ορίζεται σε 500 Ecu.

7. Για τις μικρές και μεσαίες επιχειρήσεις και τους κατασκευαστές από αναπτυσσόμενες χώρες, το ποσοστό της αξίας των ετήσιων πωλήσεων ορίζεται σε 0,10 %.

8. Το 50 % των εισπραττόμενων ετήσιων τελών αποδίδεται στον οργανισμό, κατόπιν αιτήσεώς του, για τη χρηματοδότηση των δραστηριοτήτων του που συνδέονται με το κοινοτικό σύστημα απονομής οικολογικού σήματος, στις οποίες συμπεριλαμβάνονται ενημερωτικές εκστρατείες.

ΣΥΜΠΛΗΡΩΜΑΤΙΚΕΣ ΔΙΑΤΑΞΕΙΣ

i) Τα στοιχεία για τον ετήσιο όγκο των πωλήσεων του προϊόντος θα πρέπει να βασίζονται στις τιμές εργοστασίου.

ii) Το τέλος αίτησης και τα ετήσια τέλη χρήσης δεν περιλαμβάνουν δαπάνες για τις τυχόν απαιτούμενες δοκιμές και επαληθεύσεις για τα προϊόντα για τα οποία έχουν υποβληθεί αιτήσεις. Οι δαπάνες για τις εν λόγω δοκιμές και επαληθεύσεις βαρύνουν τους ίδιους τους αιτούντες.

Στον καθορισμό των σχετικών με τη διεξαγωγή δοκιμών απαιτήσεων λαμβάνεται υπόψη και ο στόχος της ελαχιστοποίησης του κόστους των δοκιμών, ιδίως για να διευκολυνθεί η συμμετοχή των μικρών και μεσαίων επιχειρήσεων και τους κατασκευαστές από τρίτες χώρες στο σύστημα.

iii) Η κοινοτική επανεξέταση του καθεστώτος των τελών που συνδέονται με το σύστημα απονομής οικολογικού σήματος, ενδέχεται να οδηγήσει σε αναθεώρηση του ύψους τους. Αυτό δεν επηρεάζει τα πληρωτέα τέλη για όσες αιτήσεις κατέληξαν στην απονομή οικολογικού σήματος πριν από την ημερομηνία έκδοσης της κοινοτικής απόφασης για την αναθεώρηση των ποσών, μέχρι να λήξει η ισχύς των σχετικών με το εκάστοτε σήμα κριτηρίων.

(1) Όπως ορίζονται στη σύσταση αριθ. 96/280/ΕΚ της Επιτροπής, της 3ης Απριλίου 1996 (ΕΕ αριθ. L 107 της 30. 4. 1996, σ. 4).